དུས་དྲུག་པོའི་སྤྱོད་པ་ཐམས་ཅད་ཀྱང་མདོར་ཧྲིལ་གྱིས་བསྡུ་ན་ཟས་སྐོམ་དང་སྤྱོད་ལམ་ཀུན་ཀྱང་དབྱར་དགུན་གྱི་དུས་རྣམས་སུ་དྲོ་བ་ཤས་ཆེར་བསྟེན་ཞིང་།དཔྱིད་ཀ་ནི་རྩུབ་པ་དང་སོས་ཀ་དང་སྟོན་ཀ་ནི་བསིལ་བར་བྱ་ལ།ཁྱད་པར་དུ་དབྱར་དང་དགུན་ནི་དང་པོའི་རོ་མངར་སྐྱུར་ལན་ཚྭ་གསུམ་གཙོ་བོར་བསྟེན་པ་དང་།དཔྱིད་ཀ་ནི་ཐ་མའི་རོ་ཁ་ཚ་བསྐ་བ་གསུམ་དང་།སོ་ག་མངར་བ་དང་།སྟོན་ཀ་མངར་ཁ་བསྐ་བ་དག་བསྟེན་པར་བྱའོ།།དེ་བཞིན་དུ་སྟོན་དང་དཔྱིད་ཀྱི་དུས་སུ་རིམ་པ་བཞིན་མཁྲིས་པ་དང་བད་ཀན་སེལ་བའི་སླད་དུ་བཤལ་དང་སྐྱུག་བཏོང་ཞིང་།དབྱར་གའི་དུས་སུ་ནི་རླུང་བསལ་བའི་འཇམ་རྩི་ཉིད་བསྔགས་པ་ཡིན།ཅེས་དུས་དྲུག་གི་སྒོ་ནས་ནད་མི་འབྱུང་བར་སྔོན་འགོག་དང་ནད་མེད་ཚེ་བསྲིང་ཡོང་པར་བྱེད་པའི་ཐབས་ཤིག་གསལ་བོར་བསྟན་ཡོད།༼རྩོམ་ཁུངས་ནད་མེད་ཚེ་བསྲིང་རིག་པ་ལས།༽